Pulaprometov autobus br. 211 marke Irisbus Europolis ispred Arene u Puli.
**PULAPROMET d.o.o.**, trgovačko društvo za prijevoz putnika u vlasništvu lokalnih jedinica na području bivše općine Pule (tj. gradova Pule i Vodnjana, te općina Barbana, Fažane, Ližnjana, Marčane, Medulina i Svetvinčenta). Glavna djelatnost poduzeća jest prijevoz putnika u gradskom i prigradskom prometu. Sjedište poduzeća je u Puli u Ulici starih statuta 1a. Godine 2010. u poduzeću je bilo zaposleno 128 osoba dok je 37 autobusa u gradskom i prigradskom prometu prešlo 2 113 134 km i prevezlo 3 534 760 putnika.

Povijest
--------

Pulaprometov autobus br. 221 marke Irisbus Citelis u Splitskoj ulici u Puli.
Iako se ime Pulaprometa prvi put javlja tek 1984. godine, početci poduzeća mnogo su stariji i podudaraju se s početkom javnoga gradskog prometa u Puli. Eletrični tramvaj u Puli započeo je s prometovanjem 24. ožujka 1904. godine, pa je ovaj datum izabran za dan Pulaprometa. Nakon trideset godina redovitog prometovanja tramvaj je ukinut 16. travnja 1934. godine i zamijenjen autobusima. Nakon 2. svjetskog rata javni promet se ubrzano razvija, pa je tijekom 1947. godine formirano Kotarsko poduzeće za prijevoz putnika u javnom gradskom i prigradskom prijevozu, koje je funkcioniralo pod različitim nazivima do 1961. godine. U tom periodu prošireno je područje opsluživanja na prigradske linije za Medulin, Premanturu, Marčanu, Štinjan, Rakalj i dr.

U periodu od 1962. do 1965. godine tadašnji Lokalni saobraćaj prolazi kroz tešku krizu, ali već 1967. godine nastaje faza oporavka nakon provedenog procesa racionalizacije i reorganizacije poslovanja. Godine 1967. garaža i uprava poduzeća bile su u današnjoj Kranjčevićevoj ulici (staroj tvornici stakla), a autobusna stanica na Karolini. Uvjeti rada bili su izuzetno teški, osobito ljeti zbog velike prašine, te je autobusna stanica Karolina asfaltirana 1969. godine.

Tijekom 1967. godine u voznom parku bile su takozvane alfe kupljene od riječkog Autotroleja. Te alfe, iako su bile stari autobusi, osigurale su premošćivanje problema nedostatka autobusa. Krajem šezdesetih godina Lokalni saobraćaj bio je jedno od najboljih poduzeća po poslovanju i kvaliteti usluge po svim pokazateljima tadašnje grupacije javnih prijevoznika. Kako je poslovanje bilo izuzetno pozitivno, iz vlastitih sredstava poduzeće je kupilo 15 novih autobusa marke MAN.

Podatci o poslovanju govore da je u 1971. godini prevezeno 7,2 milijuna putnika i prevaljeno 1,9 milijuna kilometara. Interesantno je ove pokazatelje usporediti s podatcima iz 1999. godine kada je prevezeno 4,4 milijuna putnika uz praktički istu prijeđenu kilometražu.

Rezultati poslovanja Lokalnog saobraćaja tijekom 1972. godine potakli su ideju o cjelokupnoj integraciji tadašnjeg Autosaobraćaja i Lokalnog saobraćaja s ciljem fuzioniranja oba prometna poduzeća, tako da je Lokalni saobraćaj postao OOUR Lokalni saobraćaj u sastavu SOUR Brioni. U periodu od 1972. do 1984. godine poslovanje se odvijalo u sastavu Briona. Zacrtani ciljevi integracije nisu se ostvarili i početkom 1984. dolazi do izdvajanja OOUR-a Lokalnog saobraćaja iz Briona i u proljeće 1984. dolazi do konstituiranja Komunalnog poduzeća Pulaprometa tako da pod ovim nazivom poduzeće egzistira i danas.

Odlukom Skupštine općine Pula od 18. siječnja 1990. godine osniva se javno poduzeće Pulapromet u vlasništvu općine Pule, a od 1. siječnja 1996. sukladno sa Zakonom o trgovačkim društvima, J.P. Pulapromet transformira se u trgovačko društvo PULAPROMET d.o.o. u vlasništvu grada Pule i tadašnjih općina Barbana, Ližnjana, Marčane, Medulina, Svetvinčenta i Vodnjana.

U međuvremenu je tijekom siječnja 1991. u promet pušteno 7 autobusa marke MAN, a u prosincu 1995. godine 10 novih autobusa marke Mercedes Benz od čega 4 velika solo autobusa i 6 mini autobusa. Od svibnja 1996. autobusna stanica prigradskog prijevoza funkcionira na novoj lokaciji autobusnog kolodvora u Šijani.

Tijekom veljače 2003. uvodi se novi, elektronički naplatni sustav i pušta u promet 6 novih autobusa marke MAN. Na gradskim linijama Pule od kraja ožujka 2007. već prometuje 9 novih midi niskopodnih autobusa marke Iveco Irisbus Europolis, a od 14. lipnja 2007. u prometu je i preostalih 13 novih solo niskopodnih autobusa marke Iveco Irisbus Citelis.

Vozni park
----------

Pulaprometov autobus br. 225 marke Irisbus Citelis na liniji 2a za Verudelu.
Trenutačni vozni park Pulaprometa čine 37 autobusa:

* 9 midi Irisbus Europolis, gradski niskopodni (2007.),
* 13 solo Irisbus Citelis, gradski niskopodni (2007.),
* 6 solo MAN, prigradski (2003.),
* 2 midi autobusa MAN, gradski niskopodni (1996.),
* 4 solo Mercedes Benz (1995.),
* 3 solo Mercedes Benz (1988.).

Autobusne linije
----------------

### Gradske linije

| br. linije | relacija | vozni režim |
| --- | --- | --- |
| **1** | **Autobusni kolodvor** (peron 8) – *Centar* – **Stoja** – *Centar* – **Autobusni kolodvor** | R, S, N |
| **2** | **Autobusni kolodvor** (peron 9) – **Veruda** – *Vidikovac* – **Šijana (Valica)** | R, S, N |
| **2a** | **Autobusni kolodvor** (peron 9) – *Veruda* – **Verudela** – *Vidikovac* – **Šijana (Valica)** | R, S, N |
| **3** | **Šijana (Valica)** – **Vidikovac** – *Veruda* – **Autobusni kolodvor** | R, S, N |
| **3a** | **Šijana (Valica)** – *Vidikovac* – **Verudela** – *Veruda* – **Autobusni kolodvor** | R, S, N |
| **4** | **Veli Vrh** – *Centar* – **Valkane** – *Veruda* – **Veli Vrh** | R, S |
| **5** | **Giardini** – **Štinjan** – **Giardini** | R, S, N |
| **5a** | **Giardini** – *Štinjan* – **Puntižela** – *Štinjan* – **Giardini** | R, S, N |
| **6** | **Jadreški** – *Centar* – **Valkane** – *Centar* – **Jadreški** | R, S |
| **8** | **Autobusni kolodvor** (peron 14) – *Monte Manjo* – **Valdebek** – *Monte Manjo* – **Autobusni kolodvor** | R, S |
| **9** | **Autobusni kolodvor** (peron 15) – **Monte Šerpo** – **Autobusni kolodvor** | R |

**Legenda:**

* R – prometuje radnim danima
* S – prometuje subotom
* N – prometuje nedjeljom

**Napomena:** linije označene malim slovom **a** voze ljeti na produženim trasama zimskih linija označenih samo brojem.

### Prigradske linije

| br. linije | relacija | vozni režim |
| --- | --- | --- |
| **21a** | **Pula** (**Giardini**) – *Fažana* – **Peroj** | R, S, N |
| **21b** | **Pula** (**Giardini**) – *Fažana* – *Peroj* – **Barbariga** | R, S |
| **22** | **Pula** (**Giardini**) – *Galižana* – **Vodnjan** | R, S, N |
| **23** | **Pula** (peron 15) – *Muntić* – **Valtura** | R, S |
| **24** | **Pula** – *Šikići* – **Šišan** | R, S |
| **25** | **Pula** (peron 11) – *Šišan* – *Ližnjan* – **Medulin** | R, S |
| **26** | **Pula** – *Pomer* – *Banjole* – **Premantura** | nadomještena linijom 28 |
| **27** | **Pula** – *Pješčana Uvala* – **Vinkuran** | nadomještena linijom 28 |
| **28** | **Pula** (peron 12) – *Pješčana Uvala* – *Vinkuran* – *Banjole* – *Pomer* – **Premantura** | R, S, N |
| **28b** | **Premantura** – *Pomer* – *Banjole* – *Vinkuran* – *Pješčana Uvala* – **Pula** | R, S, N |
| **28c** | **Premantura** – *Vinkuran* – *Pješčana Uvala* – **Pula** | R, S, N |
| **31** | **Pula** (peron 16) – *Loborika* – *Marčana* – *Kavran* – *Krnica* – **Rakalj** | R |
| **32** | **Pula** – *Loborika* – *Marčana* – *Divšići* – *Hrboki* – **Barban** | R |
| **41** | **Pula** – *Vodnjan* – *Divšići* – *Orbanići* – *Šajini* – *Glavani* – **Cere** | ne vozi ljeti |
| **42** | **Pula** – *Marčana* – *Barban* – *Želiski* – **Sutivanac** | ne vozi ljeti |

**Legenda:**

* R – prometuje radnim danima
* S – prometuje subotom
* N – prometuje nedjeljom

Više informacija
----------------

* Tramvajski promet u Puli
* Pula

Izvori
------

1. 1 2 3 4 5 6 7 8  „pulapromet.com: Povijest". Arhivirano iz originala na datum 2012-03-09. Pristupljeno 2014-07-26.
2. ↑  Izvješće o poslovanju Pulaprometa za 2010. godinu

Vanjske veze
------------

|  |  |
| --- | --- |
|  | U Wikimedijinoj ostavi ima još materijala vezanih za: **Pulapromet** |

* pulapromet.com Arhivirano 2012-08-16 na Wayback Machine-u

| * p
* r
* u
Pula |
| --- |
| Povijest | 
 povijest Pule **•**  osnutak Pule **•**  pulske nekropole **•**  bombardiranje Pule u Drugom svjetskom ratu **•**  eksplozija na Vergaroli **•**  gradonačelnici | Grb PuleGrb Pule |
| Četvrti | 
 Arena **•**  Busoler **•**  Gregovica **•**  Kaštanjer **•**  Monte Zaro **•**  Monvidal **•**  Nova Veruda **•**  Stari grad **•**  Stoja **•**  Sveti Polikarp - Sisplac **•**  Šijana **•**  Štinjan **•**  Valdebek **•**  Veli Vrh **•**  Veruda **•**  Vidikovac |
| Građevine iznamenitosti | 
 Amfiteatar (Arena) **•**  Arsenal **•**  Augustov hram **•**  austrougarske vile **•**  Brodogradilište Uljanik **•**  Dvojna vrata **•**  fortifikacijski sustav tvrđave Pule **•**  Herkulova vrata **•**  hotel Riviera **•**  Komunalna palača **•**  lukobran **•**  Malo rimsko kazalište **•**  Mornarička zvjezdarnica **•**  Mornarički kasino **•**  Nimfej **•**  Palača pošte **•**  Rojc **•**  Slavoluk Sergijevaca **•**  Stožerna zgrada (Komanda) |
| Crkve | 
 kapela sv. Marije Formoze **•**  katedrala u Puli **•**  mornarička crkva Gospe od Mora **•**  pravoslavna crkva sv. Nikole **•**  crkva sv. Antuna **•**  crkva sv. Franje |
| Kultura | 
 Istarsko narodno kazalište **•**  Gradska knjižnica i čitaonica **•**  Sveučilišna knjižnica |
| Galerije i muzeji | 
 Arheološki muzej Istre **•**  galerija Amfiteatar **•**  Muzej suvremene umjetnosti Istre – Museo d'arte contemporanea dell'Istria **•**  Povijesni i pomorski muzej Istre |
| Obrazovanje | 
 Sveučilište Jurja Dobrile u Puli (fakultet ekonomije i turizma **•**  ostale sastavnice) **•**  Politehnika Pula **•**  Visoka teološka škola u Puli |
| Sportski objekti | 
 Dom sportova "Mate Parlov" **•**  stadion Aldo Drosina **•**  ŠRC Uljanik Veruda |
| Promet | 
 autobusni kolodvor **•**  Pulapromet **•**  pulski tramvaj (1904. – 1934.) **•**  zračna luka Pula **•**  željeznički kolodvor |
| Festivali | 
 Antifa fest **•**  Festival igranog filma u Puli **•**  Monteparadiso festival **•**  Sa(n)jam knjige u Istri **•**  Seasplash **•**  Viva la Pola! |